กองหุ้นญี่ปุ่นยังสู้
ตลาดหุ้นญี่ปุ่นถูกถล่มยับ บลจ.เสียงแตก ซีไอเอ็มบีฯ ลุยต่อ กสิกรไทยรอดู ไทยพาณิชย์ลดน้ำหนัก
10 ก.พ. 2559

ตลาดหุ้นญี่ปุ่นถูกถล่มยับ บลจ.เสียงแตก ซีไอเอ็มบีฯ ลุยต่อ กสิกรไทยรอดู ไทยพาณิชย์ลดน้ำหนัก 
นายวิน พรหมแพทย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล เปิดเผยว่า ในช่วงที่ตลาดหุ้นทั่วโลกปรับลดลง เนื่องจากนักลงทุนเทขายสินทรัพย์เสี่ยง และกลับไปลงทุนในสินทรัพย์มั่นคง เป็นโอกาสในการลงทุนในตลาดหุ้นญี่ปุ่นและยุโรปสำหรับนักลงทุนที่คาดหวังการฟื้นตัวของตลาดหุ้นในระยะสั้น
ทั้งนี้ เมื่อวันที่ 9 ก.พ. ตลาดหุ้นญี่ปุ่นถูกเทขายอย่างหนัก โดยดัชนี Nikkei 225 ลดลง 5.4% และลดลงถึง 15.49% นับตั้งแต่ต้นปี ในขณะที่ค่าเงินเยนแข็งค่าไปถึง 114.33 เยน/เหรียญสหรัฐ ซึ่งนับเป็นการแข็งค่ามากที่สุดนับจากปลายปี 2557
“ตลาดหุ้นโลกกลับเข้าสู่โหมด Risk Off ในระยะสั้น ซึ่งเป็นเรื่องของความรู้สึกมากกว่า เนื่องจากปัจจัยพื้นฐานไม่ได้แย่ เพราะฉะนั้นนักลงทุนที่ลงทุนกองทุนหุ้นญี่ปุ่นในระยะยาวและรับความผันผวนระยะสั้นได้ ไม่จำเป็นต้องลดน้ำหนักการลงทุน เพราะปัจจัยพื้นฐานไม่ได้เปลี่ยน และเป็นธรรมดาของตลาดหุ้นญี่ปุ่นที่จะปรับลดลงเมื่อค่าเงินเยนแข็งค่าขึ้น เพราะมีหุ้นส่งออกอยู่มาก”นายวิน กล่าว
สำหรับการลงทุนระยะสั้น นายวิน กล่าวว่า โดยภาพรวมตลาดหุ้นที่ปรับลดลงแรง มีโอกาสเด้งกลับได้ แต่ต้องยอมรับว่ามีความเสี่ยงสูง ดังนั้นต้องระมัดระวังและทำใจหากจะปรับลงไปอีก
นายนาวิน อินทรสมบัติ รองกรรมการผู้จัดการ บลจ.กสิกรไทย กล่าวเช่นกันว่า นักลงทุนทั่วโลกเข้าสู่โหมดลดการถือสินทรัพย์เสี่ยง ทำให้ตลาดหุ้นทั่วโลกผันผวน รวมทั้งตลาดหุ้นญี่ปุ่น ซึ่งต้องรอติดตามว่าจะมีปัจจัยใหม่ที่เรียกความมั่นใจของนักลงทุนกลับมาได้
“นักลงทุนระยะยาวที่ถือกองทุนหุ้นญี่ปุ่นอยู่แล้วและรับความเสี่ยงได้สูง ยังไม่ต้องทำอะไร อยู่เฉยๆ อย่าไปตกใจ แต่ให้รอดูสถานการณ์ เพราะหากประเมินจากมูลค่าของตลาดหุ้นญี่ปุ่นถือว่าดูดีกว่าตลาดหุ้นสหรัฐ โดยพี/อีล่วงหน้าตลาดหุ้นญี่ปุ่นอยู่ที่ 13 เท่า สหรัฐ 16 เท่า ขณะที่กำไรบริษัทจดทะเบียนมีโอกาสเติบโตได้”นายนาวิน กล่าว
นอกจากนี้ นายนาวิน ยังกล่าวอีกว่า ช่วงที่ผ่านมาตลาดหุ้นมีความผันผวนสูง เนื่องจากมีอีทีเอฟขนาดใหญ่ ที่มีการเคลื่อนย้ายเงินทุนเข้าออกค่อนข้างมาก จึงปรับตัวรุนแรง
“ตอบยากว่า ตลาดหุ้นโลกจะผันผวนไปถึงไหน เพราะตอนนี้นักลงทุนกังวลเรื่องอัตราการเติบโตทางเศรษฐกิจของทั้งโลก และมีตัวบ่งชี้หลายอย่างที่ยืนยันความกังวลนั้น เช่น อัตราผลตอบแทนพันธบัตรรัฐบาลสหรัฐ ที่ปรับลดลงมาก” นายนาวิน กล่าว
ด้าน บลจ.ไทยพาณิชย์ แนะนำให้นักลงทุนลดน้ำหนักการลงทุนในตลาดหุ้นญี่ปุ่นเหลือเท่ากับเกณฑ์ เนื่องจากตัวเลขเศรษฐกิจญี่ปุ่น โดยเฉพาะภาคการผลิตส่งสัญญาณชะลอตัวลดลงตามทิศทางเศรษฐกิจโลก การใช้จ่ายภาคครัวเรือนปรับตัวลดลง 3 เดือนติดต่อกันจากแนวโน้มการเจรจาขึ้นค่าจ้างแรงงานต่ำกว่าตลาดคาด ประกอบกับตัวเลขเศรษฐกิจไตรมาส 4 ที่จะประกาศในสัปดาห์หน้ามีแนวโน้มติดลบ 0.3% ตามการคาดการณ์ของตลาด ขณะที่ตลาดหุ้นญี่ปุ่นปรับลดลงตามทิศทางการแข็งค่าของเงินเยน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า แม้ตัวเลขภาคการบริการและยอดใช้จ่ายภาคครัวเรือนของญี่ปุ่นที่ออกมาจะไม่ค่อยดี แต่การกระตุ้นด้วยนโยบายดอกเบี้ยติดลบของธนาคารกลางนั้นน่าจะยังช่วยหนุนการลงทุนหุ้นญี่ปุ่นในระยะสั้นได้ รวมทั้งในระยะกลาง 3-5 ปี ยังเชื่อว่าเศรษฐกิจญี่ปุ่นจะยังคงฟื้นตัวได้ จึงแนะนำลงทุนกองทุนหุ้นญี่ปุ่นได้ทั้งในระยะสั้นและระยะกลาง 
ภาพ...เอเอฟพี